In de negsdn Monad is da Bruno Kreisky fia dé jéz ilegale sozialisdische Boatai unta faschidame Déknam éfda in d'Tschechai gfoan und håd si in Brünn mim Otto Bauer drofa. Doat håd woar a sogoa im Dezemba 1934 bai da 2. Konferenz fu da sozialisdischn Jugendbewegung in Mearisch-Trübau (Moravská-Toebová) ois Hauptrédna dabai und a bai da 1. Raichskonfarenz fu dé revoluzionean Sozialisdn in Brünn. Im Jena 1935 woar a bai da Grundungsfasãmlung fu da  Revoluzionean Sozialisdischn Jugand in Wean dabai uns is kuaz drauf in da Wonung fu saine Ötan fahåft woan. Eascht nåch õan Joa Untasuchungshåft is a im Meaz 1936 bai de so gnendn "Sozialistnprozess" wéng Hochfaråd fauadaild woan. Foa Gricht håd a si åwa recht eloquent fadaidigt und saine Rédn han sogoa im Auslãnd aufgfoin. Nåchdẽm a ois Schdråf am Joa Keaka griagt håd und e schã so lãng in Untasuchungshåft gséssn is, is a am 3. Juni 1936 wida aussa kema. Ea håd åwa neama auf d'Uni zruk deafn, wai a fia ole  Hochschuin in Ésdaraich gschbead woan is. Easchd im 1938ga Joa håd a wida featig schdudian deafn und sâi lézde Brüfung håd fian Dokda Juris håd a am 14. Meaz 1938 gmåcht, zwoa Dåg nåchn Aimarsch fu da daidschn Weamåcht. Õan Dåg schbéda is a fahåft woan.